钦定古今图书集成/理学汇编/字学典/第109卷 > 苏轼
## 钦定古今图书集成/理学汇编/字学典/第109卷 > 苏轼

按《宋史》本传：“苏轼，字子瞻，眉州眉山人。嘉祐二年，试
礼部主司。欧阳修曰：‘吾当避此人出一头地’。熙宁中，
以黄州团练副使安置，筑室东坡，自号东坡居士。哲
宗立，召为端明殿翰林侍读学士，礼部尚书，谥文忠。”
按《栾城后集》苏辙《亡兄子瞻端明墓志铭》云：“幼而好
书，老而不倦。自言不及晋人。至唐褚、薛、颜、柳，髣髴近”
之。

按《山谷集》：“东坡道人少日学兰亭，故其书姿媚似徐
季海。至酒酣放浪，意忘工拙，字特瘦劲，似柳诚悬。中
岁喜学颜鲁公、杨风子书，其合处不减李北海，本朝
善书，自当推为第一。”　又“东坡书真行相半，便觉去
羊欣、薄绍之不远。”

按《鹤山集》：苏文忠公自谓“作大字不如小字。”

按《韵语阳秋》：东坡与子由论书云：“吾虽不善书，晓书
莫如我，苟能通其意，常谓不学可。”故其子叔党跋公
书云：“吾先君子岂以书自名哉？特以其至大至刚之
气发于胸中，而应之以手，故不见其有刻画妩媚之
态，而端乎章甫，若有不可犯之色。”少年喜二王书，晚
乃喜颜平原，故时有二家风气。俗手不知，妄谓学徐
浩，陋矣。观此则知初未尝规规然出于翰墨积习也。